**Viens par visiem, visi par vienu!**

Iepazīsimies! Mēs esam Kandavas internātvidusskolas 7. a klases skolēni, kurus vieno devīze: “Viens par visiem, visi par vienu!”

 Mūsu klases kolektīvs skolēnu skaita ziņā ir lielākais visā skolā – 26. Interesanti ir tas, ka klasē esam 13 meitenes un 13 zēni. Ballē katram sanāk pāris! Reizi nedēļā mēs apmeklējam sarīkojumu deju nodarbības, tāpēc dejošana mums nav sveša. Galvenais, ka dejo pilnīgi visi skolēni klasē.

 Savā klasē esam draudzīgi, viens pret otru izturamies ar cieņu, cenšamies izprast un pieņemt atšķirīgo. Esam aktīva klase, cenšamies piedalīties dažādos pasākumos. Esam arī talantīgi – mūsu klasē ir gan labi zīmētāji, gan dziedātāji, basketbolisti un futbolisti. Ir skolēni, kas apmeklē mākslas, mūzikas, deju skolu. Aktīvs dzīvesveids ir mūsu draugs un ikdienas pavadonis. Kopā apmeklējam sporta dejas, citreiz pēcpusdienu pavadām spēlējot futbolu vai basketbolu.

 Gribam būt brīvi no atkarībām – mūsu klase, iespējams, visā valstī ir vienīgā, kas pirms stundu sākuma nodod audzinātājām mobilos telefonus un pēc stundu beigām tos saņemam atpakaļ. Tā mēs cenšamies cīnīties arī pret moderno atkarību – telefoniem. Veselīgi cenšamies arī ēst – klases vakarā cienastam bijām sarūpējuši nevis saldumus un našķus, bet augļus un dārzeņus.

 Katram no mums ir kāds talants, ko var redzēt mūsu klases veidotajā plakātā. Katra diena paiet aktīvi darbojoties un kaitīgajiem ieradumiem neatliek laika.

 Reizēm kļūstam sentimentāli, tad saceram pasakas. Lūk, viena no tām lasāma pielikumā.

 Viens par visiem, visi par vienu turam savus īkšķus par šo konkursu un ceram un ticam, ka mums izdosies, jo mēs taču esam klase bez cigaretēm un alkohola!